Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од С. Г. од Скопје, поднесена против Инспекциски совет, по предметот Барање за пристап до информации од јавен карактер, на ден 30.09.2025 година го донесе следното:

**Р Е Ш Е Н И Е**

1. Жалбата изјавена од С. Г. од Скопје, поднесена против Инспекциски совет, заведена во Агенцијата со бр.08-483 на 15.09.2025 година, по предметот Барање за пристап до информации од јавен карактер, **СЕ ОДБИВА како неоснована.**
2. **Решението на Имателот на информации бр.03-836/2 од 09.09.2025 година СЕ ПОТРДУВА.**

**О Б Р А З Л О Ж Е Н И Е**

С. Г. од Скопје, како што е наведено во Жалбата, на 19.08.2025 година поднел Барање за пристап до информации од јавен карактер до Инспекциски совет, со кое побарал по пошта или е-маил да му се достави електронски запис од следните информации:

„1. Одлука од спроведената постапка согласно Иницијатива за утврдување на дисциплинска одговорност за сторен дисциплински престап против инспектор за спорт Васе Ефтимов со број на лиценца А270440001 издадеба ба 15.04.2022 година“ заведена во Инспекцискиот совет под УПП 16-501/3 од 23.05.2024 година. Одлуката да биде заведена со приемен печат на советот.“

Постапувајќи по ова Барање, Имателот на информации на 09.09.2025 година до Барателот му доставил Решение бр.03-836/2 со кое се прифаќа Барањето на Барателот. Во Образложението на Решението е наведено: „Ве известуваме дека со внимание го разгледавме Вашето Барање за пристап до информации од јавен карактер и во однос на истото Ве информираме дека информацијата која е предмет на Барањето е информација која не е создадена од страна на Советот, ниту информација со која Советот располага. ...имателот на информации не е должен да создава нова информација, или да презема дополнителни дејства од свој надлежност, за да го задоволи Барателот во однос на неговото поднесено Барање...“

 Незадоволен од наведеното Решение, Барателот на информации на 15.09.2025 година поднесе Жалба до Агенцијата, заведена во Агенцијата со бр.08-483. Во Жалбата е наведено: „..добив Решение за прифаќање на барање за слободне пристап....меѓутоа бараните информации од јавен карактер не ми се доставени поради паушално образложение...“

Агенцијата со електронски допис бр.08-483 од 15.09.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации, на 17.09.2025 година, по електронски пат до Агенцијата достави Одговор на Жалба бр. 03-836/5. Со Одговорот на жалба, Имателот на информации останува на наводите на оспореното Решение, во кој утврдува и дека: „...Во контекст на наведеното, Ве известуваме дека согласно надлежностите на Инспекцискиот совет, утврдени во член 18 став 1 точка 21 од Законот за инспекциски надзор ... Инспекцискиот совет има надлежност, единествено да поднесе иницијатива за утврдување на дисциплинска одговорност на инспектор до директорот на надлежната инспекциска служба, односно Советот има надлежност само да иницира дисциплинска постапка, а не и да ја води истата.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована**, Решението на Имателот на информации го потврди, поради следното:

По разгледувањето на Барањето, Жалбата, Решението и Одговорот на жалба, Агенцијата констатира дека во конкрениот случај, Имателот на информации по Барањето за пристап до информации од јавен карактер од 15.09.2025 година, постапил правилно и согласно одредбите на Законот за слободен пристап до информации од јавен карактер, со тоа што согласно член 20 од истиот Закон, донел правилно засновано Решение за позитивно одговорено Барање, со образложение дека „информацијата која е предмет на Барањето е информација која не е создадена од страна на Советот, ниту информација со која Советот располага“.

Агенцијата му укажува на Барателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“, што значи дека во конкретниот случај, Имателот на информации не е должен да создава нова информација за да го задоволи Барателот на информации во однос на неговото Барање.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

.